钦定古今图书集成/明伦汇编/人事典/第047卷
## 钦定古今图书集成/明伦汇编/人事典/第047卷

| 钦定古今图书集成 明伦汇编 第四十七卷 |

| |

钦定古今图书集成明伦汇编人事典

第四十七卷目录

称号部纪事三

人事典第四十七卷

《唐书张士贵传》：士贵，虢州卢氏人。本名忽峍，弯弓百
五十斤，左右射无空发。隋大业末，起为盗，攻剽城邑，
当时患之，号“忽峍贼。”
《李守素传》：李守素者，赵州人。王世充平，召署天策府
仓曹参军，通氏姓学，世号肉谱。虞世南与论人物，始
言江左、山东尚相酬对，至北地则笑而不答，叹曰：“肉
谱定可畏。”许敬宗曰：“仓曹此名，岂雅目耶？宜有以更
之。”世南曰：“昔任彦昇通经，时称《五经笥》，今以《仓曹》为
《人物志》，可乎？”

《李淳风传》：“淳风，岐州雍人。父播，仕隋高唐尉，弃官为
道士，号黄冠子，以论撰自见。”

《李靖传》：“靖弟客师，右武卫将军，累战功封丹阳郡公，
致仕居昆明池南。善骑射，喜驰猎，虽老犹未衰。自京
南属山，西际沣水，鸟鹊皆识之，每出从之翔噪，人谓
之鸟贼。”

《萧瑀传》：瑀武德元年迁内史令，帝委以枢筦，内外百
务悉关决，或引升御榻，呼曰：“萧郎。”

《薛收传》：元敬，隋选部郎迈之子，与收及族兄德音齐
名，世称“河东三凤。”收为长雏，德音为𬸚𬸦，元敬年最
少为鹓雏。

《窦威传》：威父炽，在周为上柱国，入隋为太傅，太穆皇
后，其从兄弟女也。威沈邃有器局，贯览群言。家世贵，
子弟皆喜武力，独威尚文，诸兄诋为“书痴。”

《王绩传》：绩游北山东皋著书，自号东皋子。高祖武德
初，待诏门下省。故事，官给酒三升。或问：待诏何乐耶？
答曰：“良酝可恋耳。”侍中陈叔达闻之，日给一斗。时称
斗酒学士。

《薛大鼎传》：大鼎以功迁浩州刺史，累徙沧州。无棣渠
久𫷷塞，大鼎浚治属之海，商贾流行。里民歌曰：“新沟
通，舟楫利。属沧海，鱼盐至。昔徒行，今骋驷。美哉薛公
德滂被。”又疏长芦、漳、衡三渠，泄污潦，水不为害。是时
郑德本在瀛州，贾敦颐为冀州，皆有治名，故河北称
“铛脚刺史。”

《谷那律传》。那律。魏州昌乐人。贞观中。累迁国子博士。
淹识群书。褚遂良尝称为“九经库。”

《韦凑传》：凑祖叔谐，贞观中为库部郎中，与弟吏部郎
中叔谦、兄主爵郎中季武同省，时号“三列宿。”

《戴至德传》：“至德迁尚书右仆射，时刘仁轨为左，人有
所诉，率优容之。至德乃诘究本末，理真者密为奏，终
不显私恩。由是当时多称仁轨者，号仁轨为解事仆
射。尝更日听讼，有妪诣省，至德已收牒，妪乃复取曰：
‘初以为解事仆射，今乃非是’。至德笑还之。”

《李嗣真传》：嗣真字承胄，赵州柏人人。多艺，举明经，累
调许州司功参军。贺兰敏之修撰东台，表嗣真直弘
文馆，与学士刘献臣、徐昭皆少有名，号“三少。”

《田游岩传》：“游岩，京兆三原人。永徽时，补太学生。罢归，
入太白山。母及妻皆有方外志，与共栖迟山水间。自
蜀历荆楚，爱夷陵青溪，止庐其侧。长史李安期表其
才，召赴京师，行及汝，辞疾入箕山，居许由祠旁，自号
由东邻。”

《张荐传》：荐祖𬸦为鸿胪丞，四参选判策为铨府最，员
外郎员半千，数为公卿称。𬸦文辞犹青铜钱，万选万
中，时号“𬸦青钱学士。”

《裴敬彝传》：敬彝七岁能文章，性谨敏，宗族重之，号“甘
露顶。”

《裴漼传》：“漼，绛州闻喜著姓。父琰之，永徽中为同州司
户参军，年甚少，不主曹务。刺史李崇义内轻之，镌谕
曰：‘同三辅吏事繁，子盍求便官，毋留此’。”琰之唯唯。吏
白积案数百，崇义让使趣断，琰之曰：“何至逼人？”乃命
吏连纸进笔为省决，一日毕，既与夺当理，而笔词劲
妙，崇义惊曰：“子何自晦，成我过耶？”由是名动一州，号
“霹雳手。”

《卢从愿传》：“从愿为刑部尚书，数充校考使，升退详确。
御史中丞宇文融方用事，将以括田户功为上下考，
从愿不许，融恨之，乃密白从愿盛殖产，占良田数百
顷。帝自此薄之，目为多田翁。后欲用为相屡矣。卒以
是止。”

《岑长倩传》：辅元者，汴州浚仪人。父处仁，仕隋为剡丞，
与同郡王孝逸、繁师元、靖君亮、郑祖咸、郑师善、李行
简、卢协皆有名，号《陈留八俊《苏颋传》：颋字廷硕，弱敏悟，一览至千言，辄覆诵。第进
士，调乌程尉。武后封嵩高，举贤良方正异等，除左司
御率府胄曹参军。吏部侍郎马载曰：“古称一日千里，
苏生是也。”

《陆元方传》：元方从父馀庆，以博学称，雅善赵贞固、卢
藏用、陈子昂、杜审言、宋之问、毕构、郭袭微、司马承祯
释怀，一时号“方外十友。”

《元万顷传》：“万顷为著作郎，武后讽帝召诸儒论撰禁
中，万顷与周王府户曹参军范履冰、苗神客、太子舍
人周思茂、右史胡楚宾与选。凡撰《列女传》《臣轨》《百僚
新戒》《乐书》等九千馀篇。至朝廷疑议表疏，皆密使参
处，以分宰相权。故时谓‘北门学士’。”

《杨再思传》：张昌宗坐事，司刑少卿桓彦范劾免其官，
昌宗诉诸朝，武后意申释之，问宰相：“昌宗于国有功
乎？”再思曰：“昌宗为陛下治丹，饵而愈，此为有功。”后悦，
昌宗还官。自是天下贵彦范，贱再思，左补阙戴令言
赋“两脚狐”以讥之。

《苏味道传》：味道，赵州栾城人。九岁能属辞，与里人李
峤俱以文翰显，时号苏李。延载中，以凤阁舍人检校
侍郎，同凤阁鸾台平章事。味道练台阁故事，善占奏。
然其为相特具位，未尝有所发明，脂韦自营而已。常
谓人曰：“决事不欲明白，误则有悔，摸棱持两端可也。”
故世号摸棱手。

《张嘉贞传》：嘉贞性简疏，与人不疑，内旷如也，或时以
此失。有嗜进者汲引之，能以恩终始。所荐中书舍人
苗延嗣、吕太一，考功员外郎员嘉静，殿中侍御史崔
训，皆位清要，日与议政事。故当时语曰：“令君四俊，苗
吕崔员。”

《郭弘霸传》：弘霸，舒州同安人，仕为宁陵丞。天授中，由
革命举得召见，自陈往讨徐敬业，臣誓抽其筋、食其
肉，饮其血，绝其髓。武后大悦，授左台监察御史，时号
“四其御史。”

《吉温传》：温与罗希奭相勗以虐，号“罗钳吉网。”

《卢藏用传》：藏用始隐山中时，有意当世，人目为“随驾
隐士。”

《王绍宗传》：绍宗兄元宗，隐嵩山，号“太和先生”，传黄老
术。

《尹元凯传》：“元凯，瀛州乐寿人。由慈州司仓参军坐事
免，栖迟不出者三十年。与张说、卢藏用厚，诏起为右
补阙。”时又有富嘉谟、吴少微，皆知名。嘉谟，武功人，举
进士，长安中累转晋阳尉。少微，新安人，亦尉晋阳，尤
相友善。有魏谷倚者，为太原主簿，并负文辞，时称“北
京三杰。”

《淮安王神通传》：神通子孝节，孝节曾孙暠，少孤，事母
孝。始为枝江丞，荆州长史张柬之曰：“帝宗千里驹，吾
得其人。”

《王勃传》：勃弟助为监察御史里行。初，勔剧勃皆著才
名，故杜易简称“三珠树。”其后助、劼又以文显。劼早卒。
福畤少子劝亦有文，福畤尝诧韩思彦，思彦戏曰：“武
子有马癖，君有誉儿癖，王家癖何多耶？”使助出其文，
思彦曰：“生子若是，可夸也。”勃与杨炯、卢昭邻、骆宾王
皆以文章齐名，天下称王、杨、卢、骆四杰。炯尝曰：“我愧
在卢前，耻居王后。”议者谓然。

《武三思传》：三思奸乱窃国，比司马懿。其忌阻正人特
甚，尝曰：“我不知何等名善人，唯与我者殆是哉。”与宗
楚客兄弟、纪处讷、崔湜、甘元柬相驱煽，王同皎、周憬、
张仲之等不胜愤，谋杀之。为冉祖雍、宋之愻、李悛所
白，皆坐死。因逮染五王，而崔湜遣周利贞就杀之，故
祖雍与御史姚绍之等五人，号“三思五狗。”司农少卿
赵履温，中书舍人郑愔，长安令马构，司勋郎中崔日
用，监察御史李托其权，熏炙内外。其尤干政事者，
天下语曰：“崔、冉、郑，乱时政。”

《窦怀贞传》：怀贞进左御史大夫，兼检校雍州长史。会
岁除，中宗夜宴近臣，谓曰：“闻卿丧妻，今欲继室，可乎？”
怀贞唯唯。俄而禁中宝扇鄣卫，有衣翟衣出者，已乃
韦后乳媪，王所谓莒国夫人者，故蛮婢也。怀贞纳之
不辞。又避后先讳，而以字称。世谓媪婿为阿㸙。怀贞
每谒见奏请，辄自署皇后“阿㸙”，而人或谓为国㸙，轩
然不惭，以自媚于后。时政令多门，赤尉由墨制授御
史者众。或戏曰：“尉入台多而县办否？”对曰：“办于异日。”
问其故，答曰：“佳吏在，侥幸去故办。”闻者皆笑。又附宗
楚客、安乐公主等以取贵位，为素议所斥，名称尽矣。
韦后败，斩妻献其首，贬濠州司马，再徙益州长史，乃
复故名。景云初，以殿中监召，阅月，迁左御史大夫、同
中书门下平章事，封中山县公，再迁侍中。方太平公
主干政，怀贞倾己附离，日视事退，辄诣主第刺取所
欲。睿宗为金仙、玉真二公主营观，费钜万，谏者交疏
不止，唯怀贞劝成之，躬护役作。族弟维鍌谏曰：“公位
上衮，当思献可替否辅天子，而计校瓦木，杂厕工匠
间，使海内何所瞻仰”乎？不答，督缮益急。时语曰：“前作
后国㸙，后为主邑丞”，言事公主，如邑官属也《王志愔传》：志愔，博州聊城人，擢进士第。中宗神龙中，
为左台侍御史，以刚鸷为治，所居人吏畏詟，呼为皂
雕。

《裴耀卿传》：“耀卿迁秘书正字，相王府典签，与掾丘悦、
文学韦利器更直，备顾问，府中号学直。”

《齐澣传》：澣，开元初，姚崇复相，用为给事中中书舍人，
论駮及诰诏皆援准古谊，朝廷大政必咨之，时号“解
事舍人。”

《王琚传》：太平公主事平帝于琚眷委特异，豫大政事，
时号“内宰相。”

《卢怀慎传》：怀慎，开元元年进同紫微黄门平章事，自
以才不及姚崇，故事皆推而不专，时讥为“伴食宰相。”
《元德秀传》：德秀为鲁山令李华兄，事德秀，而友萧颖
士刘迅。及卒，华谥曰“文行先生。”天下高其行，不名，谓
之“元鲁山。”

《萧颖士传》：颖士客死汝南逆旅，年五十二，门人共谥
曰“文元先生。”颖士乐闻人善，以推引后进为己任，如
李阳、李幼卿、皇甫冉、陆渭等数十人，由奖目皆为名
士，天下推知，人称萧功曹。

《乌承玭传》：承玭，开元中与族兄承恩皆为平卢先锋，
沈勇而决，号“辕门二龙。”

《贵妃杨氏传》：“贵妃三娣皆美劭，帝封韩虢秦三国为
夫人，秦国早死，故韩虢与国忠贵最久，而虢国素与
国忠乱，颇为人知，不耻也。每入谒，并驱道中，从监侍
姆百馀骑，炬密如昼，靓妆盈里，不施帏障，时人谓为
雄狐。”

《贺知章传》：“知章晚节尤诞放，遨嬉里巷，自号四明狂
客。”

《李白传》：“白天才奇特，喜纵横术，击剑为任侠，轻财重
施。客任城，与孔巢父、韩准、裴政、张叔明、陶沔居徂徕
山，日沈饮，号竹溪六逸。天宝初，南入会稽，与吴筠善。
筠被召，故白亦至长安，往见贺知章，知章见其文，叹
曰：‘子谪仙人也’。”

张旭，苏州吴人。每大醉，以头濡墨而书。既醒，自以为
神，不可复得也，世呼“张颠。”

《刘晏传》：包佶父融，集贤院学士，与贺知章、张旭、张若
虚有名当时，号“吴中四士。”

《李邕传》：邕字泰和，扬州江都人。父善有雅行，淹贯古
今，不能属辞，故人号“书簏。”邕之文于碑颂是所长，人
奉金帛请其文，前后所受钜万计。邕虽诎不进，而文
名天下，时称李北海。

《王旭传》：“旭官御史，为人苛急，少纵贷，人莫敢与忤。每
治狱，囚皆逆服。制狱械率有名，曰‘驴驹拔撅’”、“犊子县
等，以怖下，又缒发以石胁承之。时监察御史李嵩、李
全交皆严酷，取名与旭埒，京师号三豹，嵩为赤，全交
为白，旭为黑，里闾至相诅曰：‘若违教，值三豹’。”

《白履忠传》：“履忠，汴州浚仪人。贯知文史，居古大梁城，
时号梁丘子。”

《李憕传》：“憕通《左氏春秋》，颇殖产，伊川占膏腴，自都至
阙口，畴墅弥望，时谓地癖。”

《殷践猷传》：践猷博学，尤通氏族、历数、医方，与贺知章、
陆象先、韦述最善。知章尝号为“五总龟”，谓龟千年五
聚，问无不知也。

《贾循传》：循父会有高节，尝称疾不答，辟署里中号一
龙。亲亡，负土成墓庐，其左手莳松柏，时号“关中曾子。”
《卫大经传》：大经邃于《易》，人谓之《易》圣。

《元结传》，结授著作郎，益著书作《自释》曰：“河南元氏望
也。”结，元子名也；次山，结字也。世业载《国史世系》在家
谍，少居商馀山，著《元子》十篇，故以元子为称。天下兵
兴，迯乱入猗玗洞，始称猗玗子。后家瀼滨，乃自称浪
士。及有官，人以为浪者亦漫为官乎，呼为漫郎。既客
樊上，漫遂显。樊左右皆渔者，少长相戏，更曰聱叟。彼
诮以聱者，为其不相从听，不相钩加，带笭箵而尽船，
独聱齖而挥车。酒徒得此。又曰：“公之漫，其犹聱乎？公
守著作，不带笭箵乎？又漫浪于人间，得非聱齖乎？公
漫久矣，可以漫为叟。”於戏！吾不从听于时俗，不钩加
于当世，谁是聱者？吾欲从之。彼聱叟不惭带乎笭箵，
吾又安能薄乎著作？彼聱叟不羞聱齖于邻里，吾又
安能惭漫浪于人间？取而醉人议，当以漫叟为称，直
荒浪其情性，诞漫其所为，使人知无所存有，无所将
待。乃为语曰：“能带笭箵，全独而保生；能学聱齖，保宗
而全家。”聱也如此，漫乎非邪？

《郑虔传》：虔尝为天宝军防录，言典事该，诸儒服其善
著书，时号“郑广文。”

《郗士美传》：士美父纯，自拾遗七迁至中书舍人，为宰
相元载所忌。时牙将李琮辱京兆尹崔昭于禁中，纯
诣载，请速处其罪，载不纳，遂辞疾还东都，号“伊川田
父。”

《杨炎传》：炎父播，举进士，退居求志。元宗召拜谏议大
夫，弃官归养。肃宗时，即家拜散骑常侍，号元静先生。
《崔造传》：造永泰中与韩会、卢东美、张正则三人友善居上元，好言当世事，皆自谓王佐才，故号“四夔。”
《张志和传》：志和十六擢明经，以策干肃宗，特见赏重，
命待诏翰林，授左金吾卫录事参军。后坐事贬南浦
尉，会赦还。以亲既丧，不复仕。居江湖，自称“烟波钓徒。”
著《元真子》，亦以自号。

《陆羽传》：“羽上元初更隐苕溪，自称桑苎翁，阖门著书，
或独行野中，诵诗击木，裴回不得意，或恸哭而归。故
时谓今接舆也。”

《李揆传》：揆同中书门下平章事，修国史，封姑臧县伯。
揆美风仪，善奏对，帝叹曰：“卿门第、人物文学，皆当世
第一，信朝廷羽仪乎！”故时称三绝。

《常衮传》：衮为相，惩元载败，窒卖官之路，然一切以公
议格之，非文词者皆摈不用，故世谓之“濌伯。”以其濌
濌无贤不肖之辨云。

《李程传》：程为翰林学士，学士入署，常视日影为候。程
性孏，日过八塼乃至，时号“八塼学士。”
《吕元膺传》：元膺拜东都留守，东畿西南通邓、虢，川谷
旷深，多麋鹿，人业射猎而不事农，迁徙无常，皆趫悍
善斗，号曰“山棚。”

《关播传》：“李元平游播门下，播请帝用之。李希烈叛，帝
以元平兼汝州别驾知州事。希烈遣将李克诚以精
骑薄城，缚元平驰见希烈，遗矢于地。希烈因嫚骂曰：
‘盲宰相，使尔当我，何待我浅邪’！”

《冯宿传》：“宿字拱之，弟定，字介夫，伟仪观，与宿齐名，人
方汉二冯。”

《于𬱖传》：𬱖请升襄州为大都督府。初，襄有髤器，天下
以为法。至𬱖骄蹇，故方帅不法者，号“襄样节度。”
《陆贽传》：贽入翰林，年尚少，以材幸天子，常以辈行呼
而不名。在奉天，朝夕进见，然小心精洁，未尝有过。由
是帝亲倚，至解衣衣之，同类莫敢望。虽外有宰相主
大议，而贽常居中参裁可否，时号“内相。”

《王方翼传》：“方翼早孤，哀毁如成人，时号孝童。”

《李绅传》：绅为人短小精悍，于诗最有名，时号“短李。”穆
宗召为右拾遗翰林学士。与李德裕、元稹同时，号“三
俊。”

《李宗闵传》：宗闵为中书舍人，典贡举，所取多知名士，
若唐冲、薛庠、袁都等，世谓之“玉笋。”

《李逢吉传》：“逢吉为尚书右仆射，帝暴疾，中外阻遏。逢
吉因中人梁守谦、刘弘规、王守澄议，请立景王为皇
太子，帝不能言，颔之而已。明日下诏，皇太子遂定。郑
注得幸于王守澄，逢吉遣从子训赂注，结守澄为奥
援。自是肆志无所惮。其党有张又新、李续、张权舆、刘
栖楚、李虞、程昔范、姜洽及训八人，而傅会者又八人”，
皆任要剧，故号“八关。十六子。”有所求请，先赂《关子》，后
达于逢吉，无不得所欲。

《窦巩传》：“巩有名于时，平居与人言，若不出口，世号嗫
嚅翁。”

《李栖筠传》：“栖筠喜奖善，而乐人攻己短，为天下士归
重，不敢有所斥，称赞皇公云。”

《郑注》传注本姓鱼，冒为郑，故当时号鱼郑。及用事，人
庾谓曰“水族。”

《王播传》：播弟起为皇太子侍读。文宗上文，好古学。是
时郑覃以经术进，起以敦博显，帝数访逮时政。因积
雨愿宽逐臣过恶，又短鲍叔终身不忘人过，以解帝
锢人意。俄兼太常卿，礼仪使。帝题诗太子笏以赐，诏
画象便殿，号“当世仲尼。”其宠遇如此。

《穆宁传》：宁四子，赞、质、员、赏，兄弟皆和粹，世以珍味目
之。赞，少俗，然有格为酪，质美而多入为酥，员为醍醐，
赏为乳腐云。

《杨虞卿传》：虞卿佞柔善谐丽，权幸倚为奸利。岁举选
者，皆走门下，署第注员，无不得所欲，升沉在牙颊间。
当时有苏景引、张元夫，而虞卿兄弟汝士汉公为人
所奔向，故语曰：“欲趋举场问苏张，苏张犹可，三杨杀
我。”宗闵待之尤厚，就党中为最。能唱和者以口语轩
轾事机，故时号党魁。

《白居易传》：居易自号醉吟先生，为之传。暮节惑浮屠
道尤甚，至经月不食荤，称香山居士。

《元稹传》：稹长于诗，与白居易名相埒，天下传讽，号“元
和体”，往往播乐府。穆宗在东宫，妃嫔近习皆诵之，宫
中呼“元才子。”

《李嗣业传》：嗣业从平石国及突骑施，以跳荡先锋，加
特进，虏号为“神通大将。”

《李景让传》：“元和后，大臣有德望者，以居里显。景让宅
东都乐和里，世称清德者，号乐和李公”云。

《杜悰传》：悰于大议论往往有所合，然才不周用，虽出
入将相，而厚自奉养，未尝荐进幽隐。佑之素风衰焉，
故时号“秃角犀。”

《杜牧传》：牧于诗情致豪迈，人号为小杜，以别杜甫云。
《郑肃传》：肃子仁表，累擢起居郎，尝以门阀文章自高，
曰：“天瑞有五色云，人瑞有郑仁表。”傲纵多所陵藉，人
畏薄之《高骈传》：骈字千里，南平郡王崇文孙也。家世禁卫，幼
颇修饬，折节为文学，与诸儒交，硁硁谭治道，两军中
人更称誉之。事朱叔明为司马，有二雕并飞，骈曰：“我
且贵，当中之。”一发贯二雕焉。众大惊，号落雕。《侍御
郑薰传》：薰既老，号所居为隐岩，莳松于庭，号七松处
士。

《路岩传》：“岩同中书门下平章事，年三十六，居位八岁，
进至尚书左仆射。于是王政秕僻，宰相得用事。岩顾
天子荒暗，且以政委己，乃通赂遗，奢肆不法。俄与韦
保衡同当国。二人势动天下，时目其党为牛头阿”，旁
言如鬼，阴恶可畏也。

《张允伸传》：“允伸卒，军中推张公素为留后。公素范阳
人。以列将事允伸，擢累平州刺史。允伸卒，以兵来会
丧，军士素附其威望，简会知不可制，即出奔。诏公素
为节度使，进同中书门下平章事。性暴厉，眸子多白，
燕人号白眼相公。”

《陆龟蒙传》：“龟蒙不喜与流俗交，虽造门不肯见，不乘
马升舟，设蓬席赍束书、茶灶、笔床、钓具往来，时谓江
湖散人，或号天随子、甫里先生，自比涪翁、渔父、江上
丈人。后以高士召不至。”

《朱泚传》：“初，源休为京兆尹，使回纥，将还，卢杞畏其辩，
能结主恩，次太原，奏为光禄卿。休怨望，故导泚僭号，
为调兵食，署拜百官，事一咨之，时订其逆甚于泚。胁
辱大臣，多杀宗室子孙，几于尽。每王师不利，喜见眉
宇，与姚令言劝泚围奉天，昼夜为贼谋，二人争自比
萧何，休顾令言曰：‘成秦之业，无軰我者，我视萧何，子
当曹参可矣’。”即收图籍贮府库，效何者。人皆笑谓为
《火迫酂侯》。

《司空图传》：图自目为“耐辱居士”，其言诡激不常，以免
当时祸灾云。

《崔远传》：远有文而风致整峻，世慕其为，目曰“饤座梨”，
言座所珍也。

《李鄘传》：鄘子拭。拭子磎，乾宁元年同中书门下平章
事。磎好学，家有书至万卷，世号“李书楼。”

《王潮传》：潮弟审知攻福州，乘白马，履行阵，望者披靡，
号“白马将军。”

《珍珠船》唐高祖以十二人破草贼，号“无端儿”数万。
摭言高祖呼裴寂为“裴三”，明皇呼宋济为“宋五”，德宗
呼陆贽为“陆九。”

《耳目记》：唐柴驸马绍之弟，有材力，轻趫迅捷，踊身以
上，挺然若飞，十数步乃止。尝著吉莫靴上砖城，直至
女墙，手无扳引。又以足指缘佛殿柱至檐头，捻椽覆
上，越百尺楼阁，了无障碍。文武圣睿皇帝奇之，曰：“此
人不可以处京邑。”出为外官，时人号为“壁飞。”

《龙城录》：武居常，天后高祖也。少时游洛下，人呼为“猴
颊郎”，以居常颐下有须，若猿颔也。

《大唐新语》：太宗尝出行，有司请载书以从。太宗曰：“不
须。”虞世南在此，行秘书也。南为秘书监，于省后堂集
群书中奥义皆应用者，号《北堂书钞》。今此堂犹存，其
书盛行于代。

王德俭，许敬宗之甥也，瘿而多智，时人号曰“智囊。”
张易之、昌宗方贵宠用事，时朝列呼易之、昌宗为五
郎、六郎，宋璟独以官呼之。天官侍郎郑杲谓璟曰：“中
丞奈何唤五郎为卿？”璟曰：“郑杲何庸之甚！若以官职，
正当卿号；若以亲故，当为张五郎、六郎矣。足下非张
氏家僮，号五郎、六郎何也？”杲大惭而退。

《南部新书》：刘蕡精于儒术，尝看《文中子》，奋然言曰：“才
非殆庶，拟上圣述作，不亦过乎？”客曰：“文中子于六籍
何如？”蕡曰：“若以人望人，文中子于六籍，犹奴婢之于
郎主也。”世遂以文中子为六籍奴婢。

《朝野佥载》：周秋官侍郎周兴，推劾残忍，法外苦楚，无
所不为，时人号“牛头阿婆。”百姓怨谤，兴乃榜门判曰：
“被告之人，问皆称枉。”斩决之后，咸悉无言。

《周张元一》腹麤而脚短，项缩而眼跌，吉顼目为“逆流
虾蟆。”

王怡为中丞宪台之秽，姜晦为掌选侍郎吏部之秽。
崔泰之为黄门侍郎门下之秽，号为“京师三秽。”
阳滔为中书舍人时，促命制敕，令史持库钥他适，无
旧本捡寻，乃斲窗取得之，时人号为“斲窗舍人。”
唐王及善，才行庸猥，风神钝浊，为内史，时人号为“鸠
集凤池。”俄迁文昌右相，无他政，但不许令史双驴入
台，终日迫逐，无时暂舍，时人号为“驱驴宰相。”

《云仙杂记》：卢记室多作脯腊，夏则委人于十步内，扇
上涂饧以扑蝇，脯以青纱障隔尘土。时人呼为“猎蝇
记室。”

袁利见为性顽犷，方棠谓袁生已封三鹿郡公，盖讥
其大麤疏也。

唐杨炯每呼朝士为麒麟楦。或问之，曰：“今假弄麒麟
者，必修饰其形，覆之驴上，宛然异物。及去其皮，还是
驴耳。无德而朱紫，何以异是？”

陆馀庆为洛州长史善论事而缪于决判时嘲之曰“说事即喙长三尺判事则手重五斤。”

凤阁侍郎杜景俭，文章知识并高远，时号“鹤鸣鸡树。”
《谈苑》：宋璟爱民恤物，时人谓之“有脚阳春”，言所至之
处，如阳春及物也。

《酉阳杂俎》：《世说》：曹著轻薄才，长于题目，人常目一达
官为“热鏊上猢狲。”其实旧话也。《朝野佥载》云：魏光乘
好题目人，姚元之长大行急，谓之“趁蛇鹳鹊。”侍御史
王旭短而黑丑，谓之“烟薰水蛇。”杨仲嗣躁率，谓之“热
鏊上猢狲。”

《记事珠》：汝阳王琎取云梦石瓮泛春渠以置酒，作金
银龟鱼，浮沉其中，为酌酒具，自称酿王，兼麹部尚书。
《开元天宝遗事》：进士杨光远惟多矫饰，不识忌讳，游
谒王公之门，干索权豪之族，未尝自足。稍有不从，便
多诽谤，常遭有势挞辱，略无改悔。时人多鄙之，皆曰：
“杨光远惭颜，厚如十重铁甲也。”

右拾遗张方回精神不爽，时人呼为痴汉子。每朝政
有失，便抗疏论之，精彩昂然，进不惧死。明皇常谓：“右
拾遗张方回，忠贤人也。”

长安富民王元宝、杨崇义、郭万金等，国中巨豪也。各
以延纳四方多士，竞于供送，朝之名寮，往往出于门
下。每科场，文士集于数家，时人目之为“豪友。”

李林甫为性狠狡，不得士心。每有所行之事，多不协
群议，而面无和气。国人谓“林甫精神刚戾，常如索斗
鸡。”

杨国忠于冬月，常选婢妾肥大者，行列于前，令遮风，
盖藉人之气相暖，故谓之“肉阵。”

李林甫妒贤嫉能，不协群议，每奏御之际，多所陷人，
众谓林甫为“肉腰刀。”又云：林甫尝以甘言诱人之过，
谮于上前，时人皆言林甫甘言如蜜。朝中相谓曰：“李
公虽面有笑容，而肚中铸剑也。”
李白有天才俊逸之誉，每与人谈论，皆成句读，如春
葩丽藻，粲于齿牙之下，时人号曰“李白粲花之论。”
李白嗜酒，不拘小节，然沉酣中所撰文章，未尝错误，
而与不醉之人相对议事，皆不出太白所见，时人号
为“醉圣。”

《太平清话》：“卢仝自号癖王，陆龟蒙自号怪魁。”

《全唐诗话》：“陶岘，彭泽之孙也。开元末，家昆山，泛游江
湖，自制三舟，与孟彦深、孟云卿、焦遂共载。吴越之士
号为‘水仙’。”

《朝野佥载》：袁守一性行浅促，时人号为“料斗凫翁。”鸡。
元嘉少聪俊，左手画圆，右手画方，口诵经史，目数群
羊，兼成四十字诗，一时而就。足书五言一绝，六事齐
举，代号“神仙童子。”

《唐国史补》：窦参之败，给事中窦申止于配流。德宗曰：
“‘吾闻申欲至人家，谓之鹊喜’。遂赐死。”

《因话录》：元和中，柳柳州书，后生多师效，就中尤长于
章草，为时所宝。湖湘以南，童稚悉学其书，颇有能者。
长庆已来，柳尚书公权又以博闻强识工书不离近
侍。柳氏言书者，近世有此二人。尚书与族孙璟开成
中同在翰林，时称“大柳舍人”、“小柳舍人。”

《实宾录》：金牛御史周摄、侍御史严昇嗜牛肉，凡到处，
金牛为之涌贵，江南人号“金牛御史。”

《暌车》志世目，长吉为鬼才。

《唐国史》补进士何儒亮，自外州至，访其从叔，误造郎
中赵需宅，白云同房。会冬至，需家致宴挥霍，需曰：“既
是同房。”便令引入就宴，姊妹妻女并在坐焉。儒亮食
毕，徐出，需细审之，乃何氏子也，需大笑。儒亮岁馀不
敢出京师，自是呼为何需郎中。

任迪简，为天德军判官，军䜩后至，当饮觥酒，军吏误
以醋酌。迪简以军使李景略严暴，发之则死者多矣，
乃强饮之，吐血而归，军中闻者皆感泣，后景略因为
之省刑。及景略卒，军中请以为主。自卫佐拜御史中
丞，为军使，后至易定节度使，时人呼为“呷醋节帅。”
《实宾录》三相张家，唐张嘉贞相元宗，延赏相德宗，弘
靖相宪宗，时号曰“三相张家。”

好脚迹门生唐李太师逢吉知贡举，榜成未放而入
相，及入第，就中书见座主，时谓“好脚迹门生”，前世未
有。

《全唐诗话》：张林言毁佛寺时，御史有苏监察者，检天
下废寺，见银佛一尺以下者，多袖而归，时号“苏捏佛。”
温庭筠遽曰：“好对蜜陀僧。”

温庭筠才思艳丽，工于小赋。每入试，押官韵作赋，凡
八叉手而八韵成，时号“温八叉。”多为邻铺假手，日救
数人，而士行玷缺，缙绅薄之。

《摭言》：温庭筠烛下未尝起草，笼袖凭几，每赋一咏一
吟而已，场中号“温八吟。”

《全唐诗话》：“张又新时号张三头，谓进士状头、宏词敕
头、京兆解头。”

张为以白居易为广大教化主，取其《读史诗》云：“含沙
射人影，虽病人不知。巧言诬人罪，至死人不疑。掇蜂
杀爱子，掩鼻戮宠姬。弘恭陷萧望，赵高谋李斯。阴德既必报，阳祸岂虚施？人事虽可罔，天道终难欺。明即
有刑辟，阴即有神祇，苟免勿私喜，鬼得而诛之。”
《梦溪笔谈》：“唐白乐天居洛，与高年者八人游，谓之九
老。”

《清异录》：“唐文皇虬须壮观，人号髭圣。”

《摭言》：杜紫微《览赵渭南卷》诗云：“残星几点雁横塞，长
笛一声人倚楼。”因目嘏为赵倚楼。

沈云翔，十人，交通中贵，号“芳林十哲。”“芳林”门名由此
入内。

卢晖，进士，自号《白衣卿相》。

谢廷浩以词赋著名，号《锦绣堆》。

薛保逊好巨编，自号金刚杵。太和中，公卿之门卷轴
填委，率为阍媪，脂烛之费，因之平易者，曰：“若薛保逊
卷，即所得倍于常也。”

《因话录》：司徒郑贞公，每在方镇崇树公家，陈设器用，
无不精备，至于宴犒之事，未尝刻薄，而居常奉身，过
于俭素，中外婚嫁，无日无之，凡是礼物，皆经神虑。公
与其宗叔太子太保𬘡俱住招国，太保第在南，出自
南祖，司徒第在北，出自北祖，时人谓之“南郑相”、“北郑
相。”司徒堂兄文宪公前后相德宗，谓之“大郑相”、“小郑
相。”

《实宾录》：“看马仆射”，唐李德权也。田令孜擢为牙职，令
孜败，德权畏诛，遁入复州为太守。圉人有识之者，能
话其事，号为“看马仆射。”

《三戟崔家》唐崔林伯仲多至大官，并列棨戟，时号“三
戟崔家。”

万石张家唐张文权四子，父子皆三品，时谓“万石张
家。”

真书卢家唐卢詹尚书为吏部押官，诰楷署其名字，
时人谓之“真书卢家。”

《三戟张家》唐张俭兄弟三人，门皆立戟，时号“三戟张
家。”

阙下林家唐林攒亲亡，庐墓有白头来，甘露降，林作
二阙于母墓前，时号“阙下林家。”

《点头崔家》崔雍兄弟八人，皆登进士一科，世谓“点头
崔家。”

凤阁王氏唐王释从昆弟四人，皆擢进士，至凤阁舍
人，时号“凤阁王氏。”

《珍珠船》：京师语曰：“太牢笔，少牢口，东西南北何处走？”
太牢，牛僧孺；少牢，杨虞卿。喙长三尺。

裴廷裕，乾宁中在内庭文书敏捷，号“下水船。”姚洎号
“急滩船”“上水船。”

韩偓、姚洎，俱为翰林学士，从昭宗幸岐，渥每与两使
敕会棋，两使不胜，洎即以手坏之，渥呼为白鹦鹉。若
洎不在，两使将输，韩必大呼曰：“白鹦鹉。”洎应声至。
《零陵总记》：薛调，季瓒同年进士。调美姿貌，人号为生
菩萨，瓒俊爽，人号为剑。调宽恕而瓒猜忌，论者以时
人所称，协其性也。

《酉阳杂俎》：荆州街子葛清，勇不肤挠，自颈已下遍刺
白居易舍人诗。成式尝与荆客陈至呼观之，令其自
解，背上亦能暗记，反手指其去处，至“不是此花偏爱
菊”，则有一人持杯临菊藂。又“黄夹缬林寒有叶”，则指
一树，树上挂缬，缬窠锁胜绝细。凡刻三十馀处，首体
无完肤，陈至呼为“白舍人行诗图。”

《闻奇录》：崔端己字安道，善酒令，著《庭萱谱》，称同尘先
生。有魏温者，不知是崔撰，尝问曰：“君曾览同尘先生
《庭萱谱》乎？”崔正颜对曰：“不知同尘先生何姓氏。”左右
大笑之。

《北梦琐言》：夏侯孜相国未偶，伶俜风尘，蹇驴无故坠
井，每及朝士之门舍，逆旅之馆，多有龃龉，时人号曰
“不利市秀才。”

唐相国夏侯公孜，富贵后得彭素之术，甚有所益。出
镇蒲中，悦一倡妓，不能承奉，以致尾闾之泄，因而致
卒。有夏侯长官者，本反初僧也，曾依相国门庭，乱离
后挈家寄于凤州山谷，寻亦物故，惟寡妻幼子而已。
夏妪献此术于节使满存，相公大获濡济。其子名籍，
学吟诗，入西川依托勋臣为幕下从事，时人号为“夏
侯驴子”，乃世济其鄙猥也。

诗人方干，吴人也。王龟大夫重之，既延入内，乃连下
两拜，亚相安详以答之。未起间，方又致一拜，时号“方
三拜。”

天复元年，凤翔李茂贞请入觐奏事，朝廷允之，宴于
寿春殿。茂贞肩舆衣驼褐，入金銮门，易服赴宴。咸以
为前代跋扈未有此也。时韩全诲深相交结，崔引惧
之，自此求结朱全忠，竟至汴州迎驾，与凤翔连兵劫
迁入洛之始。识者以王子带召戎、崔引比之。先是，茂
贞入阙，焚烧京城。是宴也，俳优安辔新号茂贞为“火
《龙子》”，茂贞惭惕俛首。

李克用征庞勋，军阵出没如神，号为“飞虎子。”

庄宗年十一，从晋王讨王行瑜，初入觐献捷，昭宗一
见骇异之，曰：“此子有奇表。”乃抚其背曰：“我儿将来之国栋，勿忘忠孝于吾家。”乃赐㶉𪆟酒卮、翡翠盘。十三
读《春秋》，略知大义，骑射绝伦，其心豁如。采录善言，听
纳容物，殆刘聪之比也。又云：昭宗曰：“此子可亚其父。”
时人号曰“亚子。”

《诚斋杂记》：唐末有乔子旷者，能诗，喜用僻事，时人谓
之“狐穴诗人。”

《清异录》：自唐末无赖男子，以札刺相高，或铺《辋川图》
一本，或砌白乐天、罗隐二人诗百首，至有以平生所
历郡县饮酒蒲博之事，所交妇人姓名、齿行第、坊巷、
形貌之详，一一标表者，时人号为“针史。”

《北梦琐言》：昭宗先谥圣穆景文孝皇帝，庙号昭宗。起
居郎苏楷等駮议，请改为恭灵庄闵皇帝，庙号襄宗。
苏楷，礼部尚书苏循之子，乾宁二年应进士。楷人才
寝陋，兼无才行，昭宗恶其滥进，率先黜落，由是怨望，
专幸邦国之灾。其父循奸邪附会，无誉于时，故希旨
苟进。梁祖识其险谀，滋不悦，时为敬翔、李振所鄙。梁
祖建号诏曰：“苏楷、高贻休、萧闻礼皆人才寝陋，不可
尘污班行，并停见任，放归田里，苏楷可令致仕。”河朔
人士目苏楷为“衣冠土枭。”

陆游《南唐书林仁肇传》：仁肇事闽为裨将，沉毅果敢，
文身为虎，军中谓之“林虎子。”

《卢绛传》：绛入庐山白鹿洞书院犹亡赖，以屠贩为事，
多胁取同舍生金。又持榷货诬山中浮屠，以邀贿谢，
人皆患苦之。与诸葛涛蒯鳌，号“庐山三害。”

《刘洞传》：洞隐居庐山，能诗，长于五字唐律，自言得贾
岛法。同时有夏宝松者，亦隐庐山，相与为诗友。洞有
夜坐诗，宝松有《宿江城》诗，皆见称一时，号“刘夜坐夏
江城”云。

《刘彦贞传》：彦贞连刺海楚二州，善骑射，矢不虚发，军
中号曰“刘一箭。”

《五代史李罕之传》：罕之日以兵抄怀、孟间，啖人为食。
居民屯聚摩云山，罕之悉攻杀之，立栅其上，时人号
曰“李摩云。”

《周德威传》：德威小字阳五，当梁晋之际，周阳五之勇
闻天下，梁军围晋太原，令军中曰：“能生得周阳五者
为刺史。”有骁将陈章者，号陈野叉，常乘白马，披朱甲
以自异，出入阵中求周阳五，欲必生致之。晋王戒德
威曰：“陈野叉欲得汝以求刺史，见白马朱甲者，宜善
备之。”德威笑曰：“陈章好大言耳，安知刺史非臣作邪。”
因戒其部兵曰：“见白马朱甲者，当佯走以避之。”两军
皆阵，德威微服杂卒伍中，陈章出挑战。兵始交，德威
部下见白马朱甲者，因退走。章果奋槊急追之。德威
伺章已过，挥铁锤击之，中章堕马，遂生擒之。

《李振传》：“昭宗迁洛，振往来京师，朝臣皆侧目。振视之
若无人，有所小怒，必加谴谪。故振一至京师，朝廷必
有贬降。时人目振为‘鸱枭’。”

《韩建传》：建抚辑兵民，又好学荆南成汭时，冒姓郭，亦
善辑荆楚，当时号为“北韩南郭。”

《朱汉宾传》：汉宾字绩臣，亳州谯人也。其父元礼为军
校，从梁军战没于清口。汉宾为人有胆力，梁太祖以
其父死战，怜之以为养子。是时梁方东攻兖、郓郓州
朱瑾募其军中骁勇者，黥双雁于其颊，号“雁子都。”太
祖闻之，乃更选勇士数百人，号落雁都，以汉宾为指
挥使。及汉宾贵，人犹以为“朱落雁。”

《王彦章传》：彦章为人骁勇有力，能跣足履棘，行百步
持一铁枪，骑而驰突，奋疾如飞，而他人莫能举也。军
中号“王铁枪。”

《唐本纪》：李克用少骁勇，军中号曰“李鸦儿。”其一目眇，
又号“独眼龙。”

《安叔千传》：叔千字引宗，沙陀三部落人也。少善骑射，
事庄宗，以为奉安指挥使。明宗时，与讨王都，拜秦州
刺史。从击契丹，为先锋都指挥使，以功拜昭武军节
度使。历静难、横海、安国、建雄四镇。叔千状貌堂堂，而
不通文字，所为鄙陋，时人谓之“没字碑。”

《明宗本纪》：光化三年，李嗣昭攻梁，邢洺出青山，遇葛
从周兵，嗣昭大败走，梁兵追之，嗣源从间道后至，谓
嗣昭曰：“为公一战。”乃解鞍砺镞，凭高为阵，左右指画，
梁追兵望之莫测，嗣源急呼曰：“吾取葛公”，士卒可无
动。乃驰骑犯之，出入奋击，嗣昭继进，梁兵解去。嗣源
身中四矢，太祖解衣赐药以劳之。由是李横冲名重
《四方》。

《赵光逢传》：“光逢字延吉。父隐，唐左仆射。光逢在唐以
文行知名，时人称其方直温润，谓之玉界尺。”

《李愚传》：愍帝即位，有意于治，数召学士问以时事，而
以愚为迂，未尝有所问。废帝亦谓愚等无所事，尝目
宰相曰：“此粥饭僧尔。”以谓饱食终日而无所用心也。
《郑遨传》：遨，晋高祖时以谏议大夫召之，皆不起，即赐
号为逍遥先生。

《刘守光传》：守光，深州乐寿人也。其父仁恭，事幽州李
可举，能穴地为道以攻城，军中号“刘窟头。”

《安重荣传》：重荣为大铁鞭以献，诳其民曰：“鞭有神，指人，人辄死，号铁鞭郎君。”

《冯道传》：道朝耶律德光于京师，德光责道事晋无状，
道不能对。又问曰：“何以来朝？”对曰：“无城无兵，安敢不
来。”德光诮之曰：“尔是何等老子？”对曰：“无才无德，痴顽
老子。”德光喜，以道为太傅。当是时，天下大乱，戎夷交
侵，生民之命，急于倒悬。道方白号长乐老，著书数百
言，陈已更事四姓及契丹所得阶勋官爵以为荣。自
谓孝于家，忠于国，为子为弟，为人臣，为司长，为夫为
父，有子有孙，时开一卷，时饮一杯，食味别，声被色，老
安于当代，老而自乐，何乐如之？盖其自述如此。
《马引孙传》：引孙同平章事，临事多不能决，当时号为
“三不开。”谓其不开口以论议，不开印以行事，不开门
以延士大夫也。

《契丹附录》：德光子齐王述律，闻乱走南山，契丹击杀
述轧呕里僧，而迎述律以立。述律立，改元应历，号天
顺皇帝，后更名璟。述律有疾，不能近妇人，左右给事
多以宦者。然畋猎好饮酒，不恤国事。每酣饮，自夜至
旦，昼则常睡，国人谓之“睡王。”

《闽世家》：王潮为福建观察使，潮以弟审知为副使。审
知为人状貌雄伟，隆准方口，常乘白马，军中号“白马
三郎。”

《南平世家》：高从诲初封渤海王，其后南汉与闽蜀皆
称帝。从诲所向称臣，盖利其赐予。俚俗语谓夺攘苟
得无愧耻者为赖子，犹言无赖也，故诸国皆目为高
赖子。

《前蜀世家》：王建为人隆眉广颡，状貌伟然。少无赖，以
屠牛盗驴贩私盐为事，里人谓之“贼王八。”

《南唐世家》：李景以冯延己、常梦锡为翰林学士，冯延
鲁为中书舍人，陈觉为枢密使，魏岑、查文徽为副使。
梦锡直宣政殿，专掌密命，而延己等皆以邪佞用事，
吴人谓之“五鬼。”

《清异录》：梁将葛从周忠义骁勇，每临阵，东西南北忽
焉如神，晋人称为“分身将。”

庄宗时，伶官朱国宾天资乖狠，众皆畏恨，以其闽人，
号为“虫使。”

晋少主志于富贵，才进姓名，即问几钱。拜官赐职，出
于谈笑。幸臣私号“容易郎君。”

刘𬬮僭立，奢丽自恣，在宫中自称“萧闲大夫。”

南汉刘晟殿侧置宫人望明窗以候晓，宫人谓之“候
窗监。”

《北梦琐言》：韩昭仕蜀，至礼部尚书文思殿大学士。麤
有文章，至于琴棋书筭射法，悉皆涉猎，以此承恩于
后主。时有朝士李台嘏曰：“韩八座事艺如拆袜线，无
一条长。”时人韪之。

唐赵大夫崇，凝重清介，门无杂宾，慕王濛、刘真长之
风也。标质堂堂，不为文章，号曰《无字碑》。每遇转官，旧
例各举一人自代，亚台未尝举人，云：“朝中无可代己
也。”世亦以此少之。

《南唐近事》：李德来任大理少卿，持法甚峻，忌刻便佞，
时号“李猫儿。”本无学术，诈称博闻，每呼马为韩卢，乐
工为伶伦，谄佞为謇谔，以此贻讥于世。
《五国故事》：闽忠懿王讳审知，光州固始人。长兄潮，次
兄圭及审知，军中号为“三龙。”

伪吴先主吴王行密，庐州合淝人，力举三百斤。微时
居常独处，必见黑衣人侍其侧。后既有众，遂令部兵
悉以黑缯幕其首，号曰“黑云都。”

《实宾录》：不语杨家：五代中，杨行密有一子病喑，乡里
号为“不语杨家。”

尖头卢家五代卢旧，祖、父仕唐，俱至显官，子孙生而
头锐，时人号“尖头卢家。”

书楼张家五代周张昭远好学，积书万卷，以楼居之，
号“书楼张家。”

软饼中丞蜀韦嘏唐相范之子。仕孟昶时，历御史中
丞，性多依违，时号“软饼中丞。”

《珍珠船》王建平东川，诸将争功。王宗裕立枯树下，未
尝自伐，时号“枯松太保。”

徐光溥为相，喜论事，大为李旻等所嫉。光溥后不言，
每聚议，但假寐而已。时号“睡相。”

《画墁录》：郭祖微时，椎埋无赖，靡所不至，既而窜赤籍。
一日有道士见之，问其能，曰：“吾业雕刺。”因令刺之。郭
于项右作雀，左作谷粟，戒曰：“尔于项自爱，尔之雀衔
谷，乃亨显之时也。”郭祖秉旄之后，雀谷稍近，登位之
后，雀遂衔谷，世号郭威为郭雀儿。

《老学庵笔记》：蜀人爨薪，皆短而麤，束缚齐密，状如大
饼餤，不可遽烧，必以斧破之，至有以斧柴为业者。孟
蜀时，周世宗志欲取蜀，蜀卒涅面为斧形，号破柴都。
《实宾录》：世修降表李家蜀李昊四为降表，蜀人愤之。
有潜书其门者云：“世修降表李家。”

《辽史萧札剌传》：“札剌入颉山，杜门不出，上嘉其志，不
复征。札剌自是家于颉山，亲友或过之，终日言不及
世务，凡宴游相邀亦不拒。一岁山居过半，与世俗不偶。耶律资忠重之，目曰‘颉山老人’。”

《耶律棠古传》：“棠古字蒲速宛，六院郎君葛剌之后。太
康中，补本班郎君，累迁至大将军。性坦率，好别白黑，
人有不善，必尽言无隐，时号强棠古。”

《萧陶苏斡传》：“陶苏斡，字乙辛隐，突吕不部人。四世祖
因吉，发长五尺，时呼为长发因吉。”

《耶律挞烈传》：耶律屋质居北院，挞烈居南院，俱有政
迹，朝议以为“富民大王”云。